《以杜少陵文章憎命达之句析而为韵赋此 其三》
明代·高逊志

鳣鲸击洪涛，一跃龙门登。惊风落潮汐，失势投冈陵。

鬐鬣日已槁，穷涸何由兴。翻为猵獭笑，敢望馀波腾。

畸人感物理，冥思多所徵。云翔避矰弋，渊潜避笱罾。

胡为徇世务，轗轲常兢兢。勖哉保素履，勿贻人所憎。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。